《越问·越茶》
宋代·孙因

日铸山之英气兮，既发越於镆鎁。
地灵洩而不尽兮，复熏蒸於草芽。
虽名出之最晚兮，为江南之第一。
视紫笋若奴台兮，又何论乎石花。
维瑞龙之为品兮，与此山以相亚。
意山脉之通贯兮，仙种同乎一家。
汲西岩之清泉兮，松风生乎石眠。
滋芒液於灵襟兮，流瀣集乎齿牙。
欧公录之归田兮，苏仙流诸佳咏。
伯玉註於诗版兮，文正赏其甘华。
至雁塔与花坞兮，固郡志之所载。
若余姚之瀑布兮，尤茶经之所夸。
嗟陆羽之不逢兮，宜鉴味之绝少。
世方贵夫建茗兮，孰有知夫越茶。
客曰世非不知兮，顾茗禁之已苛。
亦幸其不尽知兮，姑舍是而言他。

作者简介：庆元慈溪人。孙梦观兄。理宗宝庆二年进士。仕至朝请大夫。晚年隐居四明山。博综古今，善属文，尝采会稽遗事作《越问》，以补王十朋《风俗赋》之缺。